Ass-nni deg ussan n Ṛebbi, tella yiwet n tmeṭṭut ur tesɛi ḥed d lwali, ala yiwen n mmis, ala s yes-s i tetwennes, terhen fell-as temẓi-s; tṛebbat-id s lḥif n ulḥifan, anda tella tẓidant ad as-tt-id-tawi, anda yella wayen yelhan ad as-t-id-tessis. Asmi meqqer yuɣal d argaz; tezweǧas, tewwi-as-d tameṭṭut, texdem-as tameɣra n sebɛa wussan d sebɛa lyali, ttɛeddin wussan, iseggasen zzin, tislit-nni tuɣal tɣunza tamɣart-is, sbaḥ tameddit d cwal, tečča aqeru n wergazis s wawal, tezga tettɛemmir-it ɣef yemma-s.